Z redakčnej pošty
Keď sa pridali ďalší, predovšetkým prednosta MsÚ Ľubomír Martinka, začal som veriť v úspech. Predpokladali sme, že nás čaká ešte boj proti odporcom tohto projektu, čo je dnes normálne.
Chcem ubezpečiť verejnosť mesta Nitra, že na UKF sa bude stavať viacúčelový športový objekt. Vznikne generálnou rekonštrukciou existujúceho objektu. Návrh, ktorý som vypracoval, bol schválený odborníkmi, predložený projektovej organizácii Stapring a skúsenosti akad. arch. Hrozenského sú zárukou, že bude všetko v poriadku.
Hracia plocha s rozmermi 44x22 m bude spĺňať kritériá pre vrcholové podujatia loptových hier i ďalšie športy. Hľadisko s kapacitou asi 2000 divákov bude zo všetkých štyroch strán. Výška stropu by mala byť 12 m. Podlaha a príslušenstvo budú samozrejme spĺňať tie najprísnejšie kritériá. Existujúce stavby a tribúny sa zmodernizujú, pričom navyše vzniknú zariadenia pre regeneráciu, šatne, kancelárie, ubytovňa, priestory pre občerstvenie, audiovizuálnu techniku, lekárske sledovanie a zariadenia pre vyučovací proces budúcich učiteľov telesnej výchovy. Prestrešenie bude siahať po cestu pri rieke s možnosťou pristavenia lodenice a na letné posedenie. Krásne prostredie a dostatočne veľké priestory umožnia v budúcnosti pokračovať v dostavbe viacúčelových vonkajších objektov.
Nezabudnime, že v blízkej budúcnosti by mala byť v Nitre jedna univerzita a mali by sme už teraz pracovať na koncepcii univerzitného športu - spoločného. Na cestách po svete by sme sa mali poučiť aj v tejto oblasti. Krajiny Európy nás predbehli, no to, čo som mal možnosť vidieť v USA, Japonsku, Číne či Južnej Kórei, je aj pre mňa ako sen.
Som veľmi rád, že názory na stavbu športových objektov na Klokočine a UKF začínajú byť odborné, ba zbližujú sa. Potešili ma príspevky poslancov Krettera, Bistáka či Letku. Poznám názory ďalších poslancov mesta i NSK, ako aj podporné stanovisko riaditeľa ŠG Mačeka. Článok bývalého športového pracovníka, dnes dôchodcu A. Panáka (zverejnený v NN 1. 8. 2005) by sme si mali všetci veľmi pozorne prečítať. Podľa mňa si športové objekty zaslúži ako Klokočina, tak aj UKF. Bojujme preto za oba, nie proti jednému!
Dovoľujem si informovať, že v súvislosti s výstavbou haly UKF sa pracuje na dlhodobej koncepcii ženských zložiek v basketbale, volejbale a hádzanej vo všetkých vekových kategóriách. Podporné stanovisko k výstavbe i koncepcii dali písomne najavo prezidenti slovenských športových zväzov hádzanej, volejbalu a basketbalu, ale tiež Slovenská asociácia univerzitného športu.